列子有力命王充論衡有命祿極言必定之致覽之有感
作者：晏殊
朝代：宋

paragraphs: 大鈞播羣物，零茂歸自然。
默定既有初，不爲智力遷。
籞寇導其流，仲任派其源。
智愚信自我，通塞當由天。
宰世曰臯伊，迷邦有顔原。
吾道誠一概，彼途鍾百端。
卷之入纖毫，舒之盈八埏。
進退得其宜，夸榮非所先。
朝聞可夕隕，吾奉聖師言。